nl tr it nl hbs_lat en af af af af af fr af nl af af nl nl nl af af af en tr it nl hbs_lat
Tjirp! 23 Mei 2018 | Tjirp!
En het ons nie lekker baljaar by Minibos so ’n week of wat gelede nie! Die kuierveld was behoorlik propvol feesgangers en dis was ’n gesellige opwarming vir Innibos 2018 oor net so bietjie meer as ’n maand.
Vanjaar is daar vier toneelproduksies wat debuteer by Innibos: Kleedkamer Blues met ’n groot rolverdeling en regie deur Marthinus Basson; Soebatsfontein met Sandra Prinsloo en Franci Swanepoel; 3 Susters, ’n drama-komedie met onder andere Margit Meyer-Rödenbeck, en die komedie Antie Pohl propvol humor en hoop.
Die veelbekroonde Die reuk van appels sowel as Nêrens, Noord-Kaap is ook albei eindelik in die Laeveld te sien. Dit is teater wat ’n mens roer en raak. Die manne sal beslis met Manne uit die pen van Chris Vorster kan identifiseer, ’n heerlike komedie met ’n paar onverwagse wendings.
Lizz Meiring staan haar vrou in die stuk Met ander woorde, terwyl Wynand von Vollenstee in ’n Gewigtige saak – oor die ewige stryd teen die vetjies – en die skerpskertser Schalk Bezuidenhout in Snorseun man-alleen op die verhoog is.
In Mike en Mavis is die deurwinterde akteurspaar Elize Cawood en Wilson Dunster te sien in ’n romantiese komedie oor ’n ou liefde wat herleef.
En moenie vergeet nie van die gewilde klug My man se skelmpie se skelmpie se vrou – soos altyd sal jy lag dat die trane rol!
Vers, klank en kuns by Woorde Innituin
Dié gewilde produksie op die boekprogram word oudergewoonte gehou by Suikerbossie-teetuin en beloof om vanjaar ’n besonder kleur- en klankryke ervaring te wees.
Daniel Hugo, digter en bekroonde vertaler, is in gesprek oor sy omvangryke oevre en sal ook van sy gedigte voorlees. Innibos vereer hom ook vir sy bydrae tot die Afrikaanse letterkunde.
Lidi de Waal se kleurryke skilderye en soms humoristiese, soms melankoliese verse is wyd bekend onder veral haar volgelinge op sosiale media. ’n Uitstalling van haar skilderye is die hele feestyd te sien (en te koop!) by Suikerbossie.
Musikante Lizanne Barnard, Leon Ecroignard en orkes tesame met Elize Cawood bring Lidi se verse en stories musikaal byeen in Die bêreboksie vol vere.
Daarby gaan ons ook lekker wyn proe saam met Van Loveren wat hul vlagskipwyn, Christina, kom bekendstel.
Bespreek jou kaartjie vinnig, want daar is slegs ’n beperkte aantal sitplekke.
Die volledige program is by www.innibos.co.za en kaartjies is te koop by Computicket. Onthou daar is ook ’n Computicket verkoopspunt by die Innibos-kantoor in Sonpark, Nelspruit.
Tjirp gaan tot en met die fees verskeie hoogtepunte op die feesprogram onder julle aandag bring. Ons tel saam met julle die dae af – want dis hoe ons rol!